Broj: 711-I-669-P-18-19/20-18-8

Zagreb, 31. siječnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju neanonimne prijave mogućeg sukoba interesa podnesene protiv dužnosnika Stipe Petrine, općinskog načelnika Općine Primošten,** na 76. sjednici, održanoj 31. siječnja 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Stipe Petrine, općinskog načelnika Općine Primošten, povodom donošenja Odluke o VI. Izmjenama i dopunama Prostornog plana uređenja Općine Primošten, zatim povodom donošenja Naloga od 25. srpnja 2019.g. kojim se svim službenicima Jedinstvenog upravnog odjela Općine Primošten zabranjuje postupanje u određenim predmetima te povodom višegodišnjeg neraspisivanja javnog natječaja za popunjavanje radnog mjesta pročelnik/ca Jedinstvenog upravnog odjela Općine Primošten, kao i povodom ostalih navoda iz prijave zaprimljene 10. siječnja 2019.g. pod brojem: 711-U-241-P-18/19-01-1 te dopuna navedene prijave od 11. siječnja, 4. ožujka i 9. rujna 2019.g., neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

**Obrazloženje**

Povjerenstvo je dana 10. siječnja 2019.g. pod brojem: 711-U-241-P-18/19-01-1 zaprimilo neanonimnu prijavu protiv dužnosnika Stipe Petrine, općinskog načelnika Općine Primošten, povodom koje je otvoren predmet pod brojem P18/19.

Dana 11. siječnja 2019.g. pod brojem: 711-U-298-P-18/19-03-1, zatim dana 4. ožujka 2019.g. pod brojem: 711-U-1061-P-18/19-07-1, potom 27. svibnja 2019.g. pod brojem: 711-U-2162-P-18/19-12-1 te dana 9. rujna 2019.g. pod brojem: 711-U-3091-P-18/19-16-1, Povjerenstvo je zaprimilo četiri dopune navedene prijave podnesene od strane istih podnositelja.

U podnesenoj prijavi i dopunama prijave u bitnome se navodi da je dužnosnik Stipe Petrina, kao općinski načelnik Općine Primošten, donio nalog kojim se svim službenicima Općine Primošten zabranjuje postupanje u predmetima podnositelja zahtjeva …….. i ……………………. te je na upit Visokog upravnog suda upućenog Općinskom vijeću Općine Primošten, zatim na zahtjev Povjerenika za informiranje upućenog službeniku za informiranje, kao i na zahtjev Samostalnog sektora za upravnu inspekciju upućenog pročelnici Jedinstvenog upravnog odjela Općine Primošten, umjesto nadležnih službenika i tijela Općine Primošten, odgovarao dužnosnik. Podnositelj prijave smatra da je takvim postupanjem dužnosnik Stipe Petrina prekoračio svoje ovlasti općinskog načelnika te povrijedio odredbe članka 2., 5. i 7. točke c) ZSSI-a.

U prijavi se nadalje navodi da je višegodišnja funkcija privremenog pročelnika, odnosno vršitelja dužnosti pročelnika protivna odredbama Zakona o službenicima i namještenicima u lokalnoj i područnoj (regionalnoj) samoupravi. S obzirom da je općinski načelnik nadležan za imenovanje i razrješenje pročelnika, podnositelj prijave smatra da je dužnosnik Stipe Petrina, time što nije raspisao javni natječaj i zaposlio pročelnika Jedinstvenog upravnog odjela Općine Primošten, postupio protivno člancima 2., 5. i 7. točka c) ZSSI-a

Prijavitelj nadalje ukazuje da mu dužnosnik Stipe Petrina nezakonito prijeti rušenjem njegovih legalno izgrađenih zidova i otimanjem privatnog vlasništva, a sve s ciljem stvaranja kolnog puta za projekt društva Primošten kaskade d.o.o. U prijavi se pojašnjava da je trgovačko društvo Primošten kaskade d.o.o. izradilo građevinski projekt za izgradnju 40-ak apartmana na nekretnini koja graniči s nekretninom u vlasništvu podnositelja prijave, bez adekvatnog kolnog prilaza. Dužnosnik Stipe Petrina pokušava omogućiti apartmanima kolni prilaz rušenjem zida na čestici u vlasništvu podnositelja prijave uz obrazloženje da je zid djelomično sagrađen na čestici koja predstavlja javni put te da je sagrađen protivno odredbama Zakona o gradnji i Pravilnika o jednostavnim i drugim građevinama. Podnositelji prijave razlog ovakvom postupanju vide u tome što bi parkirna mjesta za navedene apartmane trebalo osigurati trgovačko društvo Prima centar d.o.o. u suvlasništvu dužnosnikove kćeri.

U prijavi i dopunama prijave se još navodi da je dužnosnik Stipe Petrina nelegalno „zonirao“ česticu u privatnom vlasništvu podnositelja prijave kao javnu zelenu površinu protivno odredbama Zakona o komunalnom gospodarstvu, iako je ista u prijašnjem prostornom planu bila u ugostiteljsko-turističkoj zoni te usprkos traženju vlasnika da se ista čestica obuhvati građevinskom zonom. Podnositelj prijave dodatno navodi da je vezano za navedeno podnesen zahtjev Visokom upravnom sudu Republike Hrvatske za ocjenu zakonitosti Odluke o donošenju VI. Izmjena i dopuna Prostornog plana uređenja Općine Primošten.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Stavkom 4. Istog članka propisano je da se podnositelju prijave jamči zaštita anonimnosti.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu ZSSI-a. Uvidom u Registar dužnosnika koji ustrojava i vodi Povjerenstvo utvrđeno je da je Stipe Petrina obnašao dužnost općinskog načelnika Općine Primošten u mandatu 2013.-2017. Te da istu dužnost obnaša u aktualnom mandatu, počevši od 25. svibnja 2017.g. te je stoga povodom obnašanja navedene dužnosti obvezan postupati sukladno odredbama ZSSI-a.

Na zahtjev Povjerenstva, Općina Primošten dostavila je dopis KLASA: 008-02/19-03/03, URBROJ: 2182-02/02-19-5 od 2. travnja 2019.g. u kojem se navodi da zahtjev za uključivanje čestica u vlasništvu podnositelja prijave u građevinsku zonu nije evidentiran kao zaprimljen. Općina Primošten pojašnjava kako bi, da je predmetni zahtjev zaprimljen, isti bio dio uobičajene procedure za donošenje prostornih planova i o zahtjevu bi se odlučivalo sukladno protokolu za odlučivanje po pristiglim zahtjevima. Sukladno navodima vlasnika čestica, očigledno je da su zahtjev predali na protokolu Općine Primošten, ali je jednako tako očigledno da su, osim svog primjerka zahtjeva, sa sobom ponijeli i zahtjev koji je trebao ostati u Općini Primošten, kako bi se provela uobičajena procedura. Zbog navedenog nesporazuma, vlasnici čestica pokrenuli su upravni postupak pred Visokim upravnim sudom Republike Hrvatske (posl. br. Usoz-71/18-2) vezano za zakonitost izrade prostornog plana Općine Primošten. Kako bi se izbjegla svaka mogućnost utjecaja na ishod navedenog postupka, Općina Primošten predlaže pričekati pravorijek suda. U privitku dopisa Općina Primošten je dostavila odgovor na zahtjev za ocjenu zakonitosti Odluke o donošenju VI Izmjena i dopuna Prostornog plana uređenja Općine Primošten upućen Visokom upravnom sudu Republike Hrvatske u predmetu posl. br. Usoz-71/18-2.

Nadalje, vezano za zahtjev za uključivanje čestice na kojoj je planiran projekt trgovačkog društva Primošten kaskade d.o.o. u građevinsku zonu, Općina Primošten u očitovanju navodi kako je nedvojbeno da postoji Odluka Općinskog vijeća Općine Primošten o prenamjeni navedene čestice u građevinsko područje, KLASA: 350-02/13-01/1, URBROJ: 2182/02-01-13-1/02, koja je donesena na sjednici održanoj dana 29. ožujka 2013.g. U očitovanju se nadalje navodi da je nepoznato tko je podnio zahtjev za uvrštenje navedene čestice u građevinsko područje te da je Općina Primošten zonirala cijelu površinu za koju je smatrala da je potrebno te se napominje da se svaki prijedlog, odnosno zahtjev dostavlja na davanje mišljenja Zavodu za prostorno uređenje Šibensko-kninske županije pa se Povjerenstvo za sve daljnje upite upućuje na navedeno tijelo. Općina Primošten u svom očitovanju nadalje ističe da se svaki prostorni plan koji prođe proceduru javne rasprave, nakon koje se pristupa izradi konačnog prijedloga, kojeg po funkciji odobrava općinski načelnik, također daje na mišljenje Zavodu za prostorno uređenje Šibensko-kninske županije. Tek po dobivanju pozitivnog mišljenja Zavoda, ostvareni su uvjeti da se traži suglasnost (potvrda) nadležnog Ministarstva, a nakon što Ministarstvo da suglasnost, prijedlog prostornog plana ponovo se vraća predstavničkom tijelu jedinice lokalne samouprave. Ako prijedlog prostornog plana bude usvojen, službeno se objavljuje i stupa na snagu. Iz svega navedenog proizlazi kako je u postupku donošenja prostornog plana u konačnici najmanje važna uloga jedinica lokalne samouprave.

U očitovanju se nadalje navodi da je Općina Primošten trgovačkom društvu Primošten kaskade d.o.o. izdala potvrdu glavnog projekta, dana 28. lipnja 2018.g., KLASA: 361-06/18-03/19, URBROJ: 2182/02-03/08-18-2. Potvrda je izdana u sklopu donošenja same građevinske dozvole, te je sastavni dio iste. Također, Općina Primošten je izdala potvrdu KLASA: 372-04/18-03/01, URBROJ: 2182/02-03/08-18-1 od dana 28. lipnja 2018.g. koja je također sastavni dio građevinske dozvole, a tiče se osiguravanja određenog broja parkirališnih mjesta. U predmetnoj potvrdi navedeno je da će investitor sklopiti ugovor s društvom Prima centar d.o.o. koje u svom vlasništvu ima parking te će investitoru osigurati najam 40 parkirnih mjesta, a ugovor će se po sklapanju dostaviti Općini na uvid. Općina Primošten u svom očitovanju također navodi da, prema saznanju Općine, navedeni ugovor još nije sklopljen U privitku dopisa dostavljena je izvršna građevinska dozvolu, KLASA: UP/I-361- 03/18-01/000299, URBROJ: 2182/1-16-18-0008, od 19. prosinca 2018.g., Potvrda glavnog projekta, KLASA: 361-06/18-03/19, URBROJ: 2182/02-03/08-18-2 od 28. lipnja 2018.g., Potvrda KLASA: 372-04/18-03/01, URBROJ: 2182/02-03/08-18-1 od 28. lipnja 2018.g.

U odnosu na nalog koji je općinski načelnik izdao službenicima Jedinstvenog upravnog odjela Općine Primošten, a kojim se nalaže zabrana postupanja u predmetima podnositelja zahtjeva ……. i ………………….. vezano za postupak uvrštavanja čestica u njihovom vlasništvu u Prostorni plan uređenja Općine Primošten, u očitovanje Općine Primošten se navodi da je nalog opravdan te je uslijedio nakon nebrojenih sastanaka od strane općinskog načelnika i službenika Općine Primošten sa podnositeljima zahtjeva s obzirom da su usprkos objašnjenjima koja su im dana, podnositelji pokušali utjecati na službenike na nezakonit način. Stoga je nalogom, u svrhu zaštite digniteta službenika i radnog procesa, naložena zabrana daljnjeg postupanja u smislu odgovora na pitanja vezana uz predmetni slučaj. Netočno je da bi nalog išao u pravcu budućeg sprječavanja podnositelja da podnesu nove prijedloge za uvrštenje čestica u VII. Izmjene i dopune Prostornog plana uređenja Općine Primošten, što su isti i učinili te su sudjelovali u navedenom postupku. Nalog je usmjeren isključivo na ograničavanje davanja informacija u vezi neuvrštavanja čestice u vlasništvu podnositelja zahtjeva u građevinsku zonu, obzirom da su podnositelji zahtjeva 50-ak puta osobno dolazili u Općinu te dopisima zahtijevali da im se pojasne razlozi zašto njihova čestica nije uvrštena u građevinsku zonu i zašto jedan put (nerazvrstana cesta) djelomično prolazi preko njihove čestice. Stoga je razlog donošenja naloga neosnovano zatrpavanje općinskih službi zahtjevima supružnika ……………., zbog čega su svi ostali poslovi zastali te je dovedeno u pitanje redovito funkcioniranje Općine Primošten. U privitku očitovanja se dostavljaju izjave službenika Općine Primošten s kojima su podnositelji zahtjeva razgovarali.

Općina Primošten nadalje navodi da je sam nalog stavljen van snage Odlukom od 5. ožujka 2019.g. te ističe da je nalog stavljen van snage isključivo zbog omaške u pisanju zaglavlja naloga, u kojemu je navedeno da se isti donosi "u svezi članka 35. Zakona o službenicima i namještenicima u lokalnoj i područnoj (regionalnoj) samoupravi", dok je ispravno trebalo stajati kako se isti donosi temeljem važećeg Statuta Općine Primošten, konkretno članka 54. Statuta koji jasno kaže kako je općinski načelnik odgovoran za ustavnost i zakonitost obavljanja poslova koji su u njegovom djelokrugu i za ustavnost i zakonitost akata Jedinstvenog upravnog odjela Općine, odnosno članka 58. Statuta kojim je propisano da Jedinstveni upravni odjel u okviru svog djelokruga neposredno izvršava provođenje općih i pojedinačnih akata tijela Općine te poduzima propisane mjere, a za zakonito i pravovremeno obavljanje poslova iz svoje nadležnosti odgovoran je općinskom načelniku. U privitku očitovanja dostavljen je predmetni Nalog od 25. srpnja 2018.g., kao i Odluka o stavljanju Naloga van snage od 5. ožujka 2019.g. te očitovanje Općine Primošten Ministarstvu uprave, KLASA: 050-02719-03/02, URBROJ : 2182/02-02-19-1 od 5. ožujka 2019.g.

U odnosu na podatak je li u Općini Primošten zaposlen pročelnik/pročelnica Jedinstvenog upravnog odjela, Općina Primošten u svom očitovanju navodi da je vršiteljicom dužnosti pročelnika Jedinstvenog upravnog odjela imenovana službenica ………………... Navedena službenica je temeljem provedenog javnog natječaja, koji je objavljen u „Narodnim novinama“ broj 109/08 od dana 24. rujna 2008.g. te na mrežnim stranicama Općine Primošten, primljena u Pravnu službu Jedinstvenog upravnog odjela Općine Primošten na radno mjesto pravnika, na neodređeno vrijeme. Službenica je ranije, temeljem rješenja o prijmu u službu na određeno vrijeme KLASA: 112-03/08-02/01 URBROJ: 2182/02-02-08-01 od dana 25. ožujka 2008.g. primljena u službu na određeno vrijeme na radnom mjestu općinskog tajnika. Slijedom navedenog, službenica ……………………., imenovana je na mjesto vršiteljice dužnosti pročelnika Jedinstvenog upravnog odjela Općine Primošten, iz statusa aktivnog službenika temeljem zakonitog rješenja. Navedeno pitanje pojašnjeno je i Ministarstvu uprave, Samostalnom sektoru za upravnu inspekciju, Službi za inspekciju lokalne i područne (regionalne) samouprave dopisom Općine Primošten od 5. ožujka 2019.g. koji je dostavljen u privitku dopisa.

Povjerenstvo je izvršilo uvid u dokumentaciju dostavljenu u privitku očitovanja Općine Primošten, i to u očitovanje Općine Primošten KLASA: 040-02/18-01/01, URBROJ: 2182/02-02-2 od 12. studenoga 2018.g. upućeno Visokom upravnom sudu Republike u predmetu zahtjeva za ocjenu zakonitosti Odluke o odnošenju VI. Izmjena i dopuna Prostornog plana uređenja Općine Primošten u kojem se navodi da je navedena Odluka donesena na hitnoj 26. sjednici Općinskog vijeća Općine Primošten održanoj 14. travnja 2017.g. te je objavljena u službenom glasilu Općine Primošten („Službeni vjesnik Općine Primošten“, broj 4/17.). U očitovanju se nadalje navodi da je Općina Primošten dana 24. rujna 2014.g. objavila Javni poziv u kojem je pozvala sve zainteresirane osobe da svoje zamolbe za uvrštavanjem čestica u građevinsko područje dostave na protokol Općine. Zamolbe građana zaprimale su se od 1. listopada do 1. studenoga 2014.g. S obzirom da je bilo puno zahtjeva od strane građana, a i općinskih primjedbi te se svi zahtjevi nisu uspjeli usuglasiti, Općina je protekom roka ponovila javnu raspravu. Uvidom u spis predmeta zaključeno je da su podnositelji zahtjeva ………….. očito omaškom preuzeli zahtjev koji se odnosio na njihove primjedbe i prijedloge na VI. Izmjene i dopune Prostornog plana uređenja Općine Primošten te da imaju u posjedu oba istovjetna zahtjeva, od kojih su jedan primjerak trebali ostaviti Općini te Općina Primošten stoga nije niti mogla uputiti predmetni zahtjev na raspravu i razmatranje budući da ga nema u svom posjedu. Općina Primošten stoga predlaže Visokom upravnom sudu Republike Hrvatske odbiti zahtjev podnositelja za ukidanjem Odluke o donošenju VI. Izmjena i dopuna Prostornog plana uređenja Općine Primošten.

Općina Primošten nadalje je dostavila Građevinsku dozvolu KLASA: UP/I-361-03718-01/000299, URBROJ: 2182/1-16-18-0008 od 19. prosinca 2018.g. koju je Šibensko-kninska županija, Upravni odjel za prostorno uređenje i gradnju izdao investitoru Primošten kaskade d.o.o. za gradnju građevine stambene namjene 2. skupine, na građevnoj čestici 802/15, k.o. Primošten. U obrazloženju navedene građevinske dozvole se navodi da je u spis predmeta priložena zakonom propisna dokumentacija, između ostalog, Potvrda glavnog projekta Općine Primošten KLASA: 361-06/18-03/19, URBROJ: 2182/02-03/08-18-2 te Potvrda Općine Primošten KLASA: 372-04/18-0301, URBROJ: 2182/02-03/08-18-2, obje od 28. lipnja 2018.g.

Uvidom u Potvrdu Općine Primošten KLASA: 372-04/18-0301, URBROJ: 2182/02-03/08-18-2, izdanu 28. lipnja 2018.g. utvrđeno je da se u istoj navodi kako će investitor sklopiti ugovor s trgovačkim društvom Prima centar d.o.o. iz Primoštena koja u svom vlasništvu ima parking te će investitoru osigurati najam 40 parkirnih mjesta po Glavnom projektu, broj TD 05/18, ZOP S-P-05/18 te se na taj način ispunjavaju uvjeti po odredbama prostorno-planske dokumentacije. Po sklapanju ugovora isti je potrebno dostaviti Općini Primošten na uvid.

Uvidom u podatke sudskog registra trgovačkog suda u utvrđeno je da je pod matičnim brojem subjekta: 100000522, OIB: 89914273545 upisano trgovačko društvo Prima centar d.o.o. te su kao osnivači/vlasnici istog, između ostalih, upisani Općina Primošten i kćer dužnosnika Stipe Petrine.

Povjerenstvo je nadalje izvršilo uvid u Nalog koji je dana 25. srpnja 2018.g. donio dužnosnik Stipe Petrina kao općinski načelnik Općine Primošten te utvrdilo da se točkom 1. istog svim službenicima Jedinstvenog upravnog odjela Općine Primošten nalaže zabrana postupanja u predmetima podnositelja zahtjeva, ………………….. i ………………………, sve vezano uz postupak uvrštavanja njihovih čestica u Prostorni plan uređenja Općine Primošten, informacije vezane uz donošenje Plana odnosno pritužbe na već doneseni Plan, te posljedično na pritužbe ………… i ………………….. na postupanje službenika Općine Primošten u spomenutom postupku i postupku vezanom uz udovoljavanje njihovom zahtjevu te eventualne pritužbe na rad službenika koje su isti postavili ili će tek postaviti u ovom predmetu ili predmetima koji su međusobno povezani.

Točkom 2. Naloga određeno je da se zabrana postupanja iz točke 1. odnosi se na sve, od trenutka donošenja Naloga, zaprimljene zahtjeve na koje u međuvremenu nije odgovoreno te na buduće eventualno postavljene zahtjeve, primjerice na pravo na pristup informacijama, odgovore na zahtjeve, zamolbe, pritužbe, predstavke i si. koje podnose osobe iz točke 1. toga Naloga te na odgovore na dopise nadležnim tijelima u vezi postavljenih, do sada zaprimljenih i budućih zahtjeva.

Točkom 3. Naloga određeno je da su službenici Jedinstvenog upravnog odjela dužni pridržavati se odredbi istog, a točkom 4. je određeno da će sve pravne posljedice postupanja službenika po ovom nalogu, odnosno nepostupanja službenika sukladno Zakonu o pravu na pristup informacijama, Zakona o službenicima i namještenicima u lokalnoj i područnoj (regionalnoj) samoupravi te drugih zakona i podzakonskih akata, snositi općinski načelnik.

Točkom 5. Naloga određeno je da se zabrana postupanja u predmetima odnosi se na dostavu dokumentacije, usmeno neposredno, odnosno putem telefona, odnosno mobitela, poštom ili e-mailom, omogućavanje uvida u dokumentaciju, izrada i donošenje akata kojima se rješava o zahtjevu stranaka iz točke 1. Naloga te izrada i dostava dopisa te sl.

Na zahtjev Povjerenstva, očitovanje KLASA: 050-02/18-01/610, URBROJ: 515-08-02/1-19-30 od 4. srpnja 2019.g. dostavilo je i Ministarstvo uprave. U očitovanju se navodi da je, postupajući po zaprimljenim predstavkama, upravna inspekcija zatražila od općinskog načelnika Općine Primošten izvješće, odnosno dopunu izvješća o iznesenim navodima u predstavkama, te ujedno ukazala da izdavanje pisanog naloga općinskog načelnika Općine Primošten svim službenicima Jedinstvenog upravnog odjela Općine od dana 25. srpnja 2018.g., nije u skladu s odredbom članka 35. Zakona o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08., 6/11. i 4/18.) iz kojeg razloga je nalog nezakonit i treba ga ukinuti. Postupajući po traženju upravne inspekcije, općinski načelnik Općine Primošten donio je Odluku, KLASA: 080-09/19-01, URBROJ: 2182/02-02-19-1 od 5. ožujka 2019.g., kojom je predmetni nalog stavljen izvan snage.

Nadalje, temeljem zaprimljenog izvješća i priložene dokumentacije Općine Primošten, proveden je posredni inspekcijski nadzor nad općinom Primošten, o čemu je sastavljen Zapisnik KLASA: 050-02/18-01/610, URBROJ: 515-08-02/1-19-19 od 27. ožujka 2019. godine, a koji Ministarstvo dostavlja u privitku očitovanja. Predmet nadzora bili su opći akti kojima se uređuje ustrojstvo i djelokrug općinske uprave, plaće te radna mjesta službenika i namještenika, kao i službenički odnosi. Zapisnikom su utvrđene nepravilnosti i nezakonitosti, izrečene su mjere radi otklanjanja istih te je određen rok za izvršenje naređenih mjera. Postupajući po mjerama izrečenim u Zapisniku, općinski načelnik Općine Primošten je dopisima od 23. travnja i 13. lipnja 2019.g. obavijestio upravnu inspekciju o poduzetim radnjama na izvršenju mjera iz Zapisnika.

Povjerenstvo je izvršilo uvid u dopis KLASA: 050-02/18-01/610, URBROJ: 515-08-02/1-19-13 od 22. veljače 2019.g. koji je Ministarstvo uprave uputilo Općini Primošten te utvrdilo da se u istome navodi da je člankom 35. Zakona o službenicima i namještenicima u lokalnoj i područnoj (regionalnoj) samoupravi propisano da je službenik dužan izvršavati naloge pročelnika upravnog tijela i nadređenog službenika koji se odnose na službu te bez posebnog naloga obavljati poslove, odnosno zadatke radnog mjesta na koje je raspoređen. U odnosu na točku 1. Naloga općinskog načelnika Općine Primošten od 25. srpnja 2018.g., kojom je općinski načelnik dao nalog svim službenicima Jedinstvenog upravnog odjela Općine Primošten, ukazuje se da ista nije u skladu s odredbom članka 35. navedenog Zakona. Naime, sukladno toj zakonskoj odredbi, službenici upravnog tijela jedinice lokalne samouprave dužni su izvršavati naloge dobivene od strane pročelnika kao i od nadređenog službenika tog upravnog tijela (primjerice, voditelja službe, odsjeka i si.), a ne općinskog načelnika kao lokalnog dužnosnika.

Nadalje, vezano uz točku 4. naloga, prema kojoj sve pravne posljedice postupanja po nalogu, odnosno nepostupanja službenika po propisima, snosi općinski načelnik, ističe se da sukladno odredbi članka 48. stavka 1. točke 3. Zakona o lokalnoj i područnoj (regionalnoj) samoupravi (“Narodne novine”, broj 33/01., 60/01., 129/05., 109/07., 36/09., 125/08., 36/09., 150/11., 144/12. i 123/17.) općinski načelnik usmjerava djelovanje upravnog tijela jedinice lokalne samouprave u obavljanju poslova iz njenog samoupravnog djelokruga i nadzire rad upravnog tijela, a sukladno odredbi članka 53.a stavka 1. istog Zakona upravnim tijelima jedinica lokalne i područne (regionalne) samouprave upravljaju pročelnici. Dakle, iz navedenih zakonskih odredbi proizlazi da je za rad upravnog tijela u smislu obavljanja poslova iz djelokruga upravnog tijela (zakonito, pravilno, pravodobno) odgovoran pročelnik.

U odnosu na točku 5. naloga, kojom se zabranjuje postupanje službenicima u predmetima podnositelja predstavki, ukazuje se da isto nije sukladno Zakonu o općem upravnom postupku („Narodne novine“, broj 47/09.) i to odredbama članka 84. kojima se propisuje pravo stranke na obavješćivanje o tijeku postupka, kao i pravo razgledavanja spisa predmeta.

Dakle, iz svega navedenog proizlazi da postupanje općinskog načelnika Općine Primošten, odnosno donošenje predmetnog naloga, nije u skladu s odredbom članka 35. Zakona o službenicima i namještenicima u lokalnoj i područnoj (regionalnoj) samoupravi, iz kojeg razloga je nalog nezakonit i potrebno ga je ukinuti. Također, sadržajno isti nalog nije u skladu s odredbama Zakona o lokalnoj i područnoj (regionalnoj) samoupravi i Zakonom o općem upravnom postupku.

Povjerenstvo je izvršilo uvid i u Zapisnik o provedenom posrednom inspekcijskom nadzoru nad radom Općine Primošten KLASA: 050-02/18-01/610, URBROJ: 515-08-02/1-19-19 od 27. ožujka 2019.g. koji je provelo Ministarstvo uprave, Samostalni sektor za upravnu inspekciju, Služba za inspekciju lokalne i područne (regionalne) samouprave. Navedenim Zapisnikom je, u odnosu na upravljanje Jedinstvenim upravnim odjelom Općine Primošten, utvrđeno da je rješenjem KLASA: 112-07/13-02/1, URBROJ: 2182/02-0213-1 od 2. rujna 2013.g. službenica ……………… imenovana privremenom pročelnicom Jedinstvenog upravnog odjela Općine Primošten do imenovanja pročelnika temeljem javnog natječaja. Prema točki 3. izreke rješenja, imenovana službenica, uz obavljanje poslova pročelnika, obavljat će i poslove radnog mjesta višeg savjetnika-pravnika na koje je raspoređena na neodređeno vrijeme. Sukladno točki 5. izreke rješenja, imenovana službenica ostvaruje pravo na koeficijent radnog mjesta pročelnika Jedinstvenog upravnog odjela koji je utvrđen Odlukom o koeficijentima za obračun plaća službenika Jedinstvenog upravnog odjela Općine Primošten (“Službeni vjesnik Općine Primošten”, broj 5/13., 6/13. i 7/13.) koja je u to vrijeme bila na snazi.

S obzirom na vremensko razdoblje od imenovanja privremenog pročelnika do raspisivanja javnog natječaja za imenovanje pročelnika, ističe se da je općinski načelnik u slučaju upražnjenja radnog mjesta pročelnika, dužan raspisati u što kraćem roku javni natječaj za imenovanje pročelnika, sukladno odredbi članka 19. stavka 2. Zakona o službenicima i namještenicima u lokalnoj i područnoj (regionalnoj) samoupravi. Za to vrijeme, a u svrhu osiguranja kontinuiranog upravljanja upravnim tijelom, općinski načelnik može rješenjem ovlastiti nekog od službenika upravnog tijela koji ispunjava propisane stručne uvjete za raspored na radno mjesto pročelnika, da obavlja poslove pročelnika upravnog tijela. Međutim, ukazuje se da institut “privremenog pročelnika” Zakon o službenicima i namještenicima u lokalnoj i područnoj (regionalnoj) samoupravi ne poznaje, iz kojeg razloga niti upravljanje upravnim tijelom od strane privremenog pročelnika ne bi smjelo biti trajnijeg karaktera.

Uvidom u tekst javnog natječaja za imenovanje pročelnika Jedinstvenog upravnog odjela Općine Primošten, KLASA: 112-02/19-02/1, URBROJ: 2182/02-02-1-1 od 25. veljače 2019. godine, objavljenog u „Narodnim novinama“, broj 21/19., koji je upravna inspekcija pribavila s mrežnih stranica „Narodnih novina", utvrđeno je da je Javni natječaj raspisao općinski načelnik Općine Primošten u skladu s odredbom članka 19. stavka 2. Zakona o službenicima i namještenicima u lokalnoj i područnoj (regionalnoj) samoupravi. Međutim, uvjet u pogledu potrebnog radnog iskustva na odgovarajućim poslovima u predmetnom natječaju nije u skladu sa Uredbom o klasifikaciji radnih mjesta u lokalnoj i područnoj (regionalnoj) samoupravi. Nadalje, u tekstu javnog natječaja nije navedeno da prijavu na natječaj može podnijeti i sveučilišni prvostupnik struke, odnosno stručni prvostupnik struke koji ima najmanje pet godina radnog iskustva na odgovarajućim poslovima i ispunjava uvjete za imenovanje, a što je potrebno navesti sukladno odredbi članka 24. stavka 4. Uredbe o klasifikaciji radnih mjesta u lokalnoj i područnoj (regionalnoj) samoupravi.

Slijedom navedenoga, Općini Primošten izrečena je mjera kojom se općinskom načelniku Općine Primošten naređuje da donese odluku o poništenju natječaja za imenovanje pročelnika Jedinstvenog upravnog odjela Općine Primošten, KLASA: 112-02/19-02/1, URBROJ: 2182/02-02-1-1 od 25. veljače 2019.g. u roku od 8 dana od dana dostave zapisnika.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili kada se osnovano može smatrati da utječe ili kada može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. točkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje za obavljanje dužnosti.

Slijedom svega navedenoga, Povjerenstvo je iz prikupljenih podataka i dokumentacije utvrdilo da je Općinsko vijeće Općine Primošten na 26. sjednici održanoj 14. travnja 2017.g. donijelo Odluku o donošenju VI. Izmjena i dopuna Prostornog plana uređenja Općine Primošten kojim čestice u vlasništvu podnositelja zahtjeva ………… i …………………….. nisu uvrštene u građevinsku zonu, a podnositelji zahtjeva navode i da je navedenim izmjenama prostornog plana jedna od njihovih čestica nezakonito proglašena javnom zelenom površinom. Podnositelji zahtjeva su stoga podnijeli Visokom upravnom sudu Republike Hrvatske zahtjev za ocjenu zakonitosti navedene Odluke.

U odnosu na navedeno Povjerenstvo obrazlaže da je Odluku o donošenju VI. Izmjena i dopuna Prostornog plana uređenja Općine Primošten donijelo Općinsko vijeće Općine Primošten, a ne dužnosnik Stipe Petrina kao općinski načelnik navedene Općine. Povjerenstvo također ističe da nije nadležno utvrđivati zakonitost samog postupka donošenja prostornih planova te da je u konkretnom slučaju zahtjev za ocjenu zakonitosti predmetne Odluke podnesen Visokom upravnom sudu Republike Hrvatske koji će u konačnici donijeti odluku o istom.

Nadalje, vezano za sporni zid koji se nalazi na međi između čestice koja predstavlja javni put i nekretnine u vlasništvu podnositelja prijave te vezano za utvrđenje je li isti izgrađen sukladno odredbama Zakona o gradnji i Pravilnika o jednostavnim i drugim građevinama i radovima, Povjerenstvo ističe da nije nadležno utvrđivati jesu li prilikom gradnje poštivane odredbe navedenih zakona, već je isto u nadležnosti građevinske inspekcije. Također, sporna međa između dvije nekretnine utvrđuje se u odgovarajućem postupku pred nadležnim općinskim sudom.

Povjerenstvo je nadalje iz dostavljenih podataka i dokumentacije utvrdilo da je dužnosnik Stipe Petrina dana 25. srpnja 2018.g. donio nalog kojim je svim službenicima Jedinstvenog upravnog odjela Općine Primošten naložio zabranu postupanja u predmetima podnositelja zahtjeva ………….. i ………………….., vezanim uz postupak uvrštavanja njihovih čestica u Prostorni plan uređenja Općine Primošten. Povjerenstvo je također utvrdilo da je upravna inspekcija utvrdila da je navedeni nalog protivan odredbama Zakona o službenicima i namještenicima u lokalnoj i područnoj (regionalnoj) samoupravi te je stoga nezakonit i treba ga ukinuti. Dužnosnik Stipe Petrina postupio je po traženju upravne inspekcije te je 5. ožujka 2019.g. donio odluku kojom je predmetni nalog ukinut.

Povjerenstvo objašnjava da nije svako nezakonito postupanje u nadležnosti Povjerenstva te u konkretnom slučaju nisu utvrđene okolnosti koje bi upućivale na moguću povredu odredbi ZSSI-a. Naime, dužnosnik je, kako je to utvrdila upravna inspekcija, donošenjem predmetnog naloga postupao protivno odredbama Zakona o službenicima i namještenicima u lokalnoj i područnoj (regionalnoj) samoupravi koji je u nadležnosti Ministarstva uprave.

Nadalje, iz zapisnika o provedenom inspekcijskom nadzoru nad radom Općine Primošten proizlazi da je općinski načelnik u slučaju upražnjenja radnog mjesta pročelnika, dužan u što kraćem roku raspisati javni natječaj za imenovanje pročelnika, sukladno odredbi članka 19. stavka 2. Zakona o službenicima i namještenicima u lokalnoj i područnoj (regionalnoj) samoupravi. Za to vrijeme, a u svrhu osiguranja kontinuiranog upravljanja upravnim tijelom, općinski načelnik može rješenjem ovlastiti nekog od službenika upravnog tijela, koji ispunjava propisane stručne uvjete, za raspored na radno mjesto pročelnika. Međutim, Zakon ne poznaje institut “privremenog pročelnika” te stoga upravljanje upravnim tijelom od strane privremenog pročelnika ne bi smjelo biti trajnijeg karaktera.

Zapisnikom o provedenom inspekcijskom nadzoru također je utvrđeno da javni natječaj za imenovanje pročelnika Jedinstvenog upravnog odjela Općine Primošten od 25. veljače 2019.g. nije u skladu s Uredbom o klasifikaciji radnih mjesta u lokalnoj i područnoj (regionalnoj) samoupravi te je određena mjera poništenja istog.

Iz zaprimljene prijave i dopuna iste, kao ni iz podataka i dokumentacije prikupljenih u predmetnom postupku, Povjerenstvo nije steklo saznanja koja bi upućivala na osobnu interesnu povezanost između dužnosnika Stipe Petrine i službenice koja je imenovana vršiteljicom dužnosti pročelnice Jedinstvenog upravnog odjela Općine Primošten. Slijedom navedenoga, nije utvrđen privatni interes dužnosnika, odnosno s dužnosnikom povezane osobe, koji je mogao utjecati na njegovu nepristranost prilikom donošenja rješenja o imenovanju navedene službenice za vršiteljicu dužnosti pročelnice te višegodišnje ostavljanje navedenog rješenja na snazi.

Povjerenstvo završno napominje da je vezano za okolnosti izdavanja građevinske dozvole investitoru PRIMOŠTEN KASKADE d.o.o. Povjerenstvo odlučivalo u predmetu koji se vodi pod brojem P-429/18.

Slijedom svega navedenoga, a s obzirom da iz prikupljenih podataka i dokumentacije ne proizlazi da je postupanjem dužnosnika Stipe Petrine došlo do moguće povrede odredbi ZSSI-a, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Stipe Petrina, osobna dostava
2. Podnositelji prijave, putem e-maila
3. Objava na internetskoj stranici Povjerenstva
4. Pismohrana